Гномов пројекат документације
gnome-doc-list@gnome.org
Да схватите шта су то волумени и партиције и да користите програм за управљање њима.

# Управљајте волуменима и партицијама

Реч волумен се користи да опише складишни уређај, као што је чврсти диск. Такође може да се односи на део складишта на том уређају, зато што можете да изделите складиште на комаде. Рачунар чини ова складишта доступним на вашем систему датотека путем процеса који се назива монтирање. Монтирани волумени могу бити чврсти дискови, УСБ дискови, Преписиви ДВД дискови, СД картице, и остали медији. Ако је волумен тренутно монтиран, можете да читате (и по могућности да записујете) датотеке на њему.

Често, монтирани волумен се назива партиција, иако нису неопходно исте ствари. „Партиција“ се односи на физичку област складишта на појединачном диск уређају. Након што је партиција монтирана, о њој се може говорити као о волумену зато што можете да приступите датотекама на њој. Можете да мислите о волуменима као о означеним, приступачним „улазима складишта“ до функционалних „позадинских магацина“ партиција и уређаја.

# Погледајте и управљајте волуменима и партицијама користећи управника дискова

Можете да проверите и да измените волумене складишта вашег рачунара са управником диска.

Отворите преглед активности и покрените програм Дискови.

У списку складишних уређаја на левој страни, наћи ћете чврсте дискове, ЦД/ДВД уређаје, и остале физичке уређаје. Кликните на уређај који желите да испитате.

Десна површ обезбеђује видни приказ волумена и партиција присутних на изабраном уређају. Такође садржи разне алате који се користе за управљање тим волуменима.

Будите опрезни: са овим помагалима можете у потпуности да обришете податке на вашем диску.

Ваш рачунар највероватније има барем једну примарну партицију и једну партицију помоћне меморије. Партицију помоћне меморије користи оперативни систем за управљање меморијом, и ретко када бива монтирана. Примарна партиција садржи ваш оперативни систем, програме, подешавања, и личне датотеке. Ове датотеке могу такође бити распоређене на више партиција из безбедности или погодности.

Једна примарна партиција мора да садржи податке које ваш рачунар користи за покретање, или подизање. Из овог разлога се понекада зове партиција за подизање, или волумен за подизање. Да одредите да ли се са волумена врши подизање, изаберите партицију и притисните дугме изборника на траци алата испод списка партиција. Затим, притисните Уреди партицију… и погледајте њене заставице. Спољни медији као што су УСБ уређаји и ЦД дискови могу такође да садрже волумен за подизање.